b'\n_START_ARTICLE_\nLontov\xc5\xbe, Ljubljana\n_START_SECTION_\nZgodovina\n_START_PARAGRAPH_\nLontov\xc5\xbe, v nem\xc5\xa1\xc4\x8dini Landhaus, je bil prvotno zgrajen 1467 leta kot pala\xc4\x8da Kranjskih de\xc5\xbeelnih stanov, po \xc4\x8demer je dobil tudi ime. V potresu leta 1511 je bilo poslopje precej po\xc5\xa1kodovano, leta 1524 pa je bilo v velikem po\xc5\xbearu dokon\xc4\x8dno uni\xc4\x8deno. Hi\xc5\xa1a je bila na novo pozidana v letih 1585\xe2\x80\x9388, v 18. stoletju (natan\xc4\x8dneje 1782) pa obnovljena po na\xc4\x8drtih Jo\xc5\xbeefa Schemerla. Lovrenc Prager, de\xc5\xbeelni stavbenik, je izdelal klasicisti\xc4\x8dni portal z dvojnimi stebri in trikotno atiko. V poslopju je sprva prebivalo plemstvo, v 17. in 18. stoletju pa so v njem prirejali razli\xc4\x8dne gledali\xc5\xa1ke predstave, opere ter komedije._NEWLINE_Ohranjen je na\xc4\x8drt preureditve Lontov\xc5\xbea iz leta 1812, ki je predvideval ureditev sodne pala\xc4\x8de, ki pa ni bila izvedena. Potres leta 1895 je tudi to stavbo po\xc5\xa1kodoval. Trakt proti Gosposki ulici so morali poru\xc5\xa1iti, fasado proti Novemu trgu pa obnoviti, takrat je stavba pridobila bolj klasicisti\xc4\x8den videz. Leta 1903 je v prostorih Lontov\xc5\xbea dobila mesto Kmetijska dru\xc5\xbeba, kasneje pa Akademija znanosti in umetnosti, ki je bila ustanovljena leta 1938. V njej je med drugo svetovno vojno v letih 1941 in 1942 deloval tudi Radio Kri\xc4\x8da\xc4\x8d, o \xc4\x8demer pri\xc4\x8da spominska plo\xc5\xa1\xc4\x8da na fasadi._NEWLINE_Zgradba je bila obnovljena leta 1948 po na\xc4\x8drtu arhitekta Janka Omahna. V \xc4\x8dasu obnove so na dvori\xc5\xa1\xc4\x8du na\xc5\xa1li hal\xc5\xa1tatsko nekropolo iz 11. ali 12. st. pr. n. \xc5\xa1t. s 323 \xc5\xbearnimi grobovi.'